b'\n_START_ARTICLE_\nJaz sem njena mama\n_START_SECTION_\nVsebina\n_START_PARAGRAPH_\nV zgodbi se prepleta usoda treh sester Poto\xc4\x8dnik in njihovih dru\xc5\xbein na pode\xc5\xbeelju dve desetletji po drugi svetovni vojni. Med vojno je bila dru\xc5\xbeina Poto\xc4\x8dnik internirana v tabori\xc5\xa1\xc4\x8de v Nem\xc4\x8diji, po vojni pa so se sestre vrnile in si ustvarile dru\xc5\xbeine. Najstarej\xc5\xa1a, Lidija, je poro\xc4\x8dena s tovarnarjem Janezom, a sta brez otrok. Lidija ima ljubimca Jako Kova\xc4\x8da. Metka se je poro\xc4\x8dila z bogatim zidarjem Danetom Podobnikarjem, ki dobi\xc4\x8dek ustvarja tudi na nepo\xc5\xa1ten na\xc4\x8din. Imata sina Mirka, pri njih pa \xc5\xbeivi tudi vedno nezadovoljni Danetov o\xc4\x8de (Podobnikar). Pavla, najmlaj\xc5\xa1a sestra, \xc5\xbeivi z mo\xc5\xbeem Nikom, ki se je v vojni ponesre\xc4\x8dil in postal paraplegik. Imata dva otroka \xe2\x80\x93 Heleno in Marjana._NEWLINE_Predzgodba: Pavla je med vojno na va\xc5\xa1ki veselici spoznala Ivana in se z njim zapletla za eno no\xc4\x8d. Ko so Nemci Poto\xc4\x8dnikovo dru\xc5\xbeino odpeljali v tabori\xc5\xa1\xc4\x8de, sta star\xc5\xa1a umrla, Pavla pa je rodila h\xc4\x8der Ivanko. V tabori\xc5\xa1\xc4\x8du so ji deklico vzeli in takrat so se za njo izgubile vse sledi. Sestre so po vrnitvi v domovino Ivankino rojstvo zamol\xc4\x8dale._NEWLINE_Zgodba: Pribli\xc5\xbeno 20 let kasneje se \xc5\xbeivljenje sester zaplete. Metkin sin Mirko med branjem \xc4\x8dasopisa staremu o\xc4\x8detu naleti na novico o slovenskih otrocih, ki so po vojni ostali v Nem\xc4\x8diji in i\xc5\xa1\xc4\x8dejo star\xc5\xa1e. Omenjena je tudi neka Ivanka Poto\xc4\x8dnik. Novico izkoristi stari Podobnikar, ki snahe zaradi ni\xc5\xbejega socialnega statusa ne mara, in jo obto\xc5\xbei, da je Ivanka njena nezakonska h\xc4\x8di. Upa namre\xc4\x8d, da se bo ob tem odkritju njegov sin Dane lo\xc4\x8dil. Pretresena Metka novico o Ivanki sporo\xc4\x8di sestri Pavli. Ta se boji mo\xc5\xbeeve zamere, zato se sestre domenijo, da bo vlogo Ivankine matere prevzela Lidija._NEWLINE_Novica pretrese \xc5\xbeivljenje dru\xc5\xbein. Stari Podobnikar se odlo\xc4\x8di zapustiti sinovo dru\xc5\xbeino. Dane ga z obljubo, da bo usposobil stari dru\xc5\xbeinski mlin in mu tam ustvaril bivali\xc5\xa1\xc4\x8de, pripelje domov. Od \xc5\xbeene pa \xc5\xbeeli izsiliti priznanje, da je Ivankina mati. Pogovor privede do Danetovega razkritja, da ima sam \xc5\xa1est let starega nezakonskega sina. Metka se zato kljub Mirkovi \xc5\xbealosti \xc5\xbeeli lo\xc4\x8diti._NEWLINE_Lidija, ki se predstavlja kot Ivankina mati, in njen mo\xc5\xbe Janez poi\xc5\xa1\xc4\x8deta novinarja \xc4\x8dasopisa Tedenska tribuna Klemna, ki je objavil novico o zapu\xc5\xa1\xc4\x8denih otrocih. Novinar se pove\xc5\xbee z jugoslovanskim konzulatom v M\xc3\xbcnchnu, kjer jim tovari\xc5\xa1 Von\xc4\x8dina obljubi, da bodo Ivanko na\xc5\xa1li in jo pripeljali domov. V prepiru Lidija obto\xc5\xbei svojega ljubimca Kova\xc4\x8da, da je on Ivankin o\xc4\x8de._NEWLINE_Pavla, Ivankina mati, ob novici podo\xc5\xbeivi dogajanje med vojno. Psihi\xc4\x8dno obremenjena se odlo\xc4\x8di napraviti samomor, ki ga \xc5\xa1e v pravem trenutku prepre\xc4\x8di mo\xc5\xbe Niko. Prizna mu, da je med vojno v tabori\xc5\xa1\xc4\x8du rodila otroka, in se s tem razbremeni. Po Pavlinem priznanju razkrijejo resni\xc4\x8dno zgodbo novinarju Klemnu, ki jim pomaga pri iskanju Ivanke. S pomo\xc4\x8djo Von\xc4\x8dine najdejo bolni\xc4\x8darko Evo Reiser, ki je za Ivanko skrbela prva \xc5\xa1tiri leta v Nem\xc4\x8diji._NEWLINE_Metka se odlo\xc4\x8da za selitev k sestri Pavli. \xc5\xbde med selitvijo pa za\xc4\x8dne ob\xc5\xbealovati svojo odlo\xc4\x8ditev, ki jo avtoritativno prepre\xc4\x8di tudi mo\xc5\xbe Dane, saj si \xc5\xbeeli, da se pobotata. Lidijo je sram, ker je lagala glede materinstva, in se pobota z ljubimcem Jako._NEWLINE_Pavlino nestrpno pri\xc4\x8dakovanje h\xc4\x8derkine vrnitve prekine obisk novinarja Klemna in tovari\xc5\xa1a Von\xc4\x8dine. Ta pove Niku, da se bo Ivanka v Nem\xc4\x8diji poro\xc4\x8dila. Pavla naj bi jo obiskala, \xc5\xa1ele nato pa naj bi na obisk pri\xc5\xa1la tudi Ivanka. Pavli prineseta h\xc4\x8derino pismo, v katerem sporo\xc4\x8da, da jo \xc5\xbeeli spoznati. Pavlo mo\xc4\x8dno potre h\xc4\x8derina odpoved sre\xc4\x8danja, hkrati pa se zaveda, da sta popolni tujki. Konec zgodbe je glede Ivanke odprt, dru\xc5\xbeinsko \xc5\xbeivljenje vsake od sester pa se umiri.\n_START_SECTION_\nKritike\n_START_PARAGRAPH_\nO romanu ni najti kriti\xc5\xa1kih zapisov._NEWLINE_"Godinova proza je predvsem svojsko anekdoti\xc4\x8dnega zna\xc4\x8daja. Osnova je dogodek, v katerem se kakorkoli, tragi\xc4\x8dno, humoristi\xc4\x8dno ali kriti\xc4\x8dno, poka\xc5\xbeejo \xc4\x8dlove\xc5\xa1ke usode njegovega doma\xc4\x8dega Prekmurja, partizanskega \xc5\xbeivljenja in povojnega mesta." (Helga Glu\xc5\xa1i\xc4\x8d, v Lutar Ivanc 2006: 143)_NEWLINE_"Godina je v svojih delih zelo stvarno presojal povojno \xc5\xbeivljenje v Prekmurju, prikazoval je napa\xc4\x8dno ravnanje oblastnikov, hlepenje zdomcev po denarju in zapu\xc5\xa1\xc4\x8danje na\xc5\xa1ih vasi; neurejeno dru\xc5\xbeinsko \xc5\xbeivljenje, zapu\xc5\xa1\xc4\x8dena mladina." (Lojze Kozar, v \xc5\xbdebovec 2006)\n_START_SECTION_\nFilm\n_START_PARAGRAPH_\nPo romanu je bila posneta 65 minut dolga televizijska igra v re\xc5\xbeiji Franca Ur\xc5\xa1i\xc4\x8da in produkciji RTV Ljubljana. V glavnih vlogah so nastopali \xc5\xa0tefka Drolc, Miha Baloh, Bert Sotlar, Marija Benko, Alenka Vipotnik, Lidija Kozlovi\xc4\x8d, Radko Poli\xc4\x8d idr. Prvi\xc4\x8d je bila predvajana 5. nov. 1979.'